b"\n_START_ARTICLE_\nLeopold al II-lea al Sf\xc3\xa2ntului Imperiu Roman\n_START_SECTION_\nTinere\xc8\x9be\n_START_PARAGRAPH_\nLeopold a fost al treilea fiu al cuplului imperial \xc8\x99i ini\xc8\x9bial a fost menit carierei preo\xc8\x9be\xc8\x99ti, dar studiile teologice la care a fost obligat de c\xc4\x83tre familie au avut efect contrar, f\xc4\x83c\xc3\xa2nd din el o persoan\xc4\x83 ostil\xc4\x83 bisericii._NEWLINE_\xc3\x8en 1753 s-a logodit cu Maria Beatrice d'Este mo\xc8\x99tenitoarea ducatului de Modena. C\xc4\x83s\xc4\x83toria nu a avut loc, Maria Beatrice s-a c\xc4\x83s\xc4\x83torit cu fratele mai mic a lui Leopold, Arhiducele Ferdinand._NEWLINE_Dup\xc4\x83 decesul fratelui s\xc4\x83u mai mare, Carol Iosif, \xc3\xaen 1761, s-a decis c\xc4\x83 el ar trebui s\xc4\x83-i succead\xc4\x83 tat\xc4\x83lui s\xc4\x83u la tronul Marelui Ducat de Toscana, care era apanajul celui de-al doilea fiu. Aceast\xc4\x83 \xc3\xaen\xc8\x9belegere a stat la baza c\xc4\x83s\xc4\x83toriei sale din 5 august 1764 cu infanta Maria Luisa a Spaniei, fiica regelui Carol al III-lea al Spaniei \xc8\x99i a reginei Maria Amalia de Saxonia._NEWLINE_Dup\xc4\x83 decesul tat\xc4\x83lui s\xc4\x83u la 18 august 1765, i-a succedat la conducerea Marelui Ducat. Leopold era faimos \xc3\xaen Floren\xc8\x9ba pentru numeroasele sale aventuri extraconjugale. Printre amantele sale a fost \xc8\x99i contesa Cowper, so\xc8\x9bia contelui Cowper care, \xc3\xaen compensa\xc8\x9bie pentru c\xc4\x83 a fost \xc3\xaencornorat, a primit onoruri de fratele lui Leopold, Iosif al II-lea.\n_START_SECTION_\nMare Duce de Toscana\n_START_PARAGRAPH_\nTimp de 25 de ani a fost mare duce al Toscanei \xc8\x99i a locuit la Floren\xc8\x9ba, \xc3\xaen timp ce fratele s\xc4\x83u, Iosif al II-lea era \xc3\xaemp\xc4\x83rat romano-german, la Viena. \xc3\x8en perioada c\xc3\xa2t \xc8\x99i-a exercitat atribu\xc8\x9biile de suveran al Toscanei, aceasta a cunoscut o mare \xc3\xaenflorire economic\xc4\x83 \xc8\x99i social\xc4\x83, datorat\xc4\x83 reformelor judicioase pe care le-a impus. A \xc3\xaenl\xc4\x83turat restric\xc8\x9biile impuse locuitorilor ducatului de c\xc4\x83tre predecesorii s\xc4\x83i din familia Medici. Cea mai important\xc4\x83 reform\xc4\x83, cu adevarat remarcabil\xc4\x83 pentru acel timp, a fost abolirea pedepsei cu moartea \xc3\xaen 1786."